এক হাতে তার কলম-কবিতা, অন্যহাতে মুক্তির গান। আমাদের বিদ্রোহী কবি কাজী নজরুল ইসলাম যেমন ধনী দরিদ্রের বৈষম্য নিয়ে প্রতিবাদ করেছেন, অন্যায় জুলুমের বিরুদ্ধে প্রতিবাদ করেছেন, বিদ্রোহী হয়েছেন আর তারুণ্যের জয়গান করেছেন কবি সুকান্তও তার কবিতায় ধনী দরিদ্রের বৈষম্য নিয়ে ছিলেন সোচ্চার। তার পুরনো ধাঁধাঁ কবিতায় সেই মনোভাব ব্যক্ত করেছেন। তিনি প্রশ্ন ছুড়ে দিয়েছেন বৈষম্যে ভরা এই সমাজের কাছে। লিখেছেনÑ ‘বলতে পারো বড়মানুষ মোটর কেন চড়বে?/ গরিব কেন সেই মোটরের তলায় চাপা পড়বে?/বড় মানুষ ভোজের পাতে ফেলে লুচি-মিষ্টি/গরিবরা পায় খোলামকুচি, একি অনাসৃষ্টি?’ এই কবিতার শেষ লাইনে রয়েছে সেই বিখ্যাত লাইনÑ ‘বড়লোকের ঢাক তৈরি গরিব লোকের চামড়ায়’। যুগ যুগ ধরে মানুষে মানুষে যে ব্যবধান, যে বৈষম্য টাকা নির্ধারণ করে দিয়েছে। আধুনিক গণতন্ত্রও যাকে ঢাকতে পারেনি সেই সত্য কিশোর কবি সুকান্তের মনকে নাড়িয়ে দিয়েছিল। তাই এই বৈষম্য যেমন কোনোদিন শেষ হওয়ার নয় ঠিক একই রকমভাবে সুকান্তের কবিতা নিপীড়িত মানুষের কথা বলে যাবে।